**Noteikumu projekta "Grozījums Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts "Grozījums Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves"" (turpmāk – noteikumu projekts) ir izstrādāts atbilstoši Ministru kabineta 2017. gada 28. augusta ārkārtas sēdes protokola Nr. 41, 1. § 19. punktā noteiktajam – *Veselības ministrijai sadarbībā ar Zemkopības ministriju, lai aktualizētu situāciju attiecībā uz miruša cilvēka ķermeņa pārvadāšanas atļaujas vai izziņas par nāves cēloni izskatīšanu, līdz 2017. gada 1. decembrim izvērtēt un sagatavot grozījumus Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves"*. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2005. gada 19. jūlija noteikumi Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves" (turpmāk – noteikumi Nr. 523), kuru 2. punktā noteikts, ka pēc miruša cilvēka ķermeņa pārvadāšanas atļaujas vai izziņas par nāves cēloni izskatīšanas Pārtikas un veterinārā dienesta (turpmāk – PVD) amatpersona apliecina mirušā cilvēka ķermeņa ievešanu valstī ar parakstu un zīmogu kravas pavadzīmē.  PVD darbības mērķis ir nodrošināt patērētājiem nekaitīgas un drošas pārtikas, dzīvnieku barības, dzīvnieku izcelsmes blakusproduktu un veterināro zāļu kvalificētu un efektīvu valsts uzraudzību un apriti, kā arī dzīvnieku veselības un labturības, ciltsdarba, nepārtikas preču drošuma un fitosanitāro robežkontroles prasību ievērošanu.PVD valsts robežas kontroles punktos, kā arī brīvajās zonās, brīvajās noliktavās un muitas noliktavās veic valsts uzraudzības un kontroles darbības veterinārajai kontrolei pakļauto dzīvnieku, dzīvnieku izcelsmes preču ievešanai, izvešanai un pārvadāšanai tranzītā. Valsts robežas kontroles punktos kontrolē fitosanitārajai kontrolei pakļauto preču, pārtikas produktu, tādas dzīvnieku barības, kura nav dzīvnieku izcelsmes, un nepārtikas preču ievešanu. PVD funkcijas un uzdevumi ir noteikti Pārtikas aprites uzraudzības likumā, Veterinārmedicīnas likumā, Ģenētiski modificēto organismu aprites likumā, Dzīvnieku aizsardzības likumā, Farmācijas likumā, Dzīvnieku barības aprites likumā, Ciltsdarba un dzīvnieku audzēšanas likumā un Lauksaimniecības un lauku attīstības likumā.  PVD kontroļu galvenā funkcija ir nepieļauj patērētāju veselībai un dzīvībai, kā arī apkārtējai videi bīstamas produkcijas un dažādu dzīvnieku un augu slimību ierosinātāju ievešanu valstī, kā arī Eiropas Savienības teritorijā no valstīm, kas nav Eiropas Savienības dalībvalstis. Savukārt Epidemioloģiskās drošības likums, uz kura pamata tika izdoti noteikumi Nr. 523, neparedz PVD kompetenci epidemioloģiskās drošības un sabiedrības veselības jomā un PVD robežkontroles punktos strādājošās amatpersonas nav kompetentas cilvēku infekcijas slimību jomā. Tādējādi no minētā izriet, ka PVD funkcijās un veicamajos uzdevumos nekādi neietilpst pienākums apliecināt mirušā cilvēka ķermeņa ievešanu valstī. Miruša cilvēka ķermenis nav prece, kura kontroli būtu jāveic PVD.  Eiropas Padomes 1973. gada 26. oktobra *Līguma par līķu transportēšanu* preambulā norādīts, ka pastāv pieaugoša nepieciešamība vienkāršot formalitātes, kas attiecas uz līķu starptautisko transportēšanu, un, ka **līķu transportēšana nerada briesmas veselībai, pat ja nāves cēlonis bijis lipīga slimība**. Vienlaikus *Līguma par līķu transportēšanu* 3. panta 1. punkts nosaka, ka ikviens līķis tiek transportēts kopā ar speciālu dokumentu (līķa transportēšanas atļauju), kuru izsniedz nosūtītājas valsts attiecīgā valsts iestāde. Transportēšanas atļauja tiek izsniegta pēc tam, kad visas medicīniskās, veselības, administratīvās un tiesiskās prasības, kuras ir spēkā nosūtītājas valsts likumos attiecībā uz līķu transportēšanu ir izpildītas un mirstīgās atliekas ir ievietotas zārkā atbilstoši prasībām (*Līguma par līķu transportēšanu* 5. panta a) un b) punkts). *Līguma par līķu transportēšanu* paskaidrojuma ziņojumā[[1]](#footnote-2) ir norādīts, ja līķa transportēšanas atļaujā nav aizpildīta visa nepieciešamā informācija, tranzīta vai saņēmējas dalībvalstis var atteikties atļaut ievest līķi to teritorijā.  *Līgumā par līķu transportēšanu* 6. panta 1. punkts satur sekojošu norādi par cilvēka mirstīgo atlieku transportēšanu – zārkam jābūt necaurlaidīgam; tā iekšpusei jābūt no uzsūcoša materiāla. Savukārt 6. panta 2. punkts nosaka, ja nāves cēlonis ir infekcijas slimība, pašam līķim jābūt ietītam antiseptiska šķīduma impregnētā līķautā. *Līguma par līķu transportēšanu* paskaidrojuma ziņojumā sniegts skaidrojums, ka 1937. gada 10. februāra Berlīnes nolīgums par līķu pārvadāšanu paredzēja, ka personas, kuras bija mirušas no mēra, holēras, tīfa vai bakām nebija atļauts pārvadāt vienu gadu pēc nāves iestāšanās. Tomēr, pieņemot *Līgumu par līķu transportēšanu*, tika nolemts, ka **tik stingri noteikumi vairs nav nepieciešami**, jo ir noteiktas prasības attiecībā uz zārku (necaurlaidīgs), kā arī uz līķa ietīšanu (infekcijas slimības gadījumā – antiseptiskā šķīdumā impregnēts līķauts).  Starptautiskajos veselības aizsardzības noteikumos ir atrodama informācija, ka Pasaules Veselības organizācija var ieteikt:   1. cilvēku mirstīgo atlieku apstrādes īstenošanu, lai likvidētu infekciju vai piesārņojumu, tostarp pārnēsātājus un infekcijas avotus; 2. īpašu veselības aizsardzības pasākumu veikšanu, lai nodrošinātu drošu rīcību ar cilvēku mirstīgajām atliekām un to drošu transportu (18. pants 2. punkts).   Pasaules Veselības organizācijas vadlīnijas par cilvēku mirstīgo atlieku starptautisko transportu[[2]](#footnote-3) nosaka, ka persona, kura ir gājusi bojā negadījumā nerada inficēšanās risku.  Starptautiskā Civilās aviācijas organizācija attiecībā uz normām, kas attiecas uz cilvēku mirstīgo atlieku pārvadāšanu atsaucas uz *Līgumu par līķu transportēšanu.*[[3]](#footnote-4) Starptautiskā Civilās aviācijas organizācija attiecībā uz no infekcijas slimībām mirušo pārvadāšanu atsaucas uz Pasaules Veselības organizācijas informāciju par Ebolu – nav nekādu zinātnisku pierādījumu, ka Ebolas vīruss izdzīvo mirušā ķermenī; ir ļoti maz netiešu pierādījumu par vīrusa izdzīvošanu vidē; pastāv pieņēmums, ka vīruss mirušā ķermenī var izdzīvot dienas un, iespējams, nedēļas.  Standartā NE 15017 "Bēru pakalpojumi. Prasības", kas tika pieņemts 2005. gada oktobrī, attiecībā uz mirušā ķermeņa transportēšanu piemēro šādas prasības: obligātu hermētisku izolāciju, ja nāves cēlonis ir bijis infekcijas slimība, piemēram, bakas, holēra, Sibīrijas mēris, vīrusu hemorāģiskais drudzis.  Ņemot vērā iepriekš minēto, lielākais risks, transportējot miruša cilvēka ķermeni pāri robežai, ir saistīts ar kontrabandu. Tādēļ, piemēram, Igaunijā robežkontroles punktos ar miruša cilvēka ķermeņa pārvadājumu kontrolēm nodarbojas Nodokļu un muitas departaments, kas izlases veidā veic pārbaudes. Igaunijā Veselības ministrijas institūcijas nav iesaistītas mirušo cilvēku ievešanā valstī. Līdzīga situācija arī ir Lietuvā, kur miruša cilvēka ķermeņa pārvadājumu kontroles veic muitas pārstāvji.  Ņemot vārā, ka **zārks transportējams kā parasta krava un tam jābūt iesaiņotam tā, lai tas nemaz neatgādinātu zārku** (*Līguma par līķu transportēšanu* 7. pants), tā pārbaudei netiek izvirzītas specifiskas prasības (netiek veikta zārka satura pārbaude, netiek veikta pārvadāšanas atļaujā vai izziņā par nāves cēloni norādītās informācijas analīze, jo to neparedz *Līgums par līķu transportēšanu*. Tādējādi uz šāda veida kravas sūtījuma pārvešanu pāri robežai attiecas vispārējās muitas un robežšķērsošanas prasības, kas jau ir noteiktas citos normatīvajos aktos, un kuras veic attiecīgās kompetentās iestādes. Tātad, ja kravu, uz kurām netiek attiecinātas īpašas kontroles prasības, pārbaude robežšķērsošanas vietās sastāv no muitas kontroles, kura pārbauda, vai kravas sūtījumam vispār ir dokuments, tad Valsts ieņēmumu dienesta muitas amatpersonām uz Latvijas Republikas ārējām robežām ir jākonstatē, ka miruša cilvēka ķermenim (kravas sūtījumam) ir dokuments, kas apliecina, ka kravā ir miruša cilvēka ķermenis. Tālāk secīgi Valsts robežsardzes amatpersonas attiecīgo kravas sūtījumu laiž pāri valsts robežai. Ja miruša cilvēka ķermenim (kravas sūtījumam) nav dokumenta, kas apliecina kravas saturu, to var neielaist valstī, kā tas skaidrots arī *Līguma par līķu transportēšanu* paskaidrojuma ziņojumā (ja līķa transportēšanas atļaujā nav aizpildīta visa nepieciešamā informācija, tranzīta vai saņēmējas dalībvalstis var atteikties atļaut ievest līķi to teritorijā).  Svītrojot no noteikumiem Nr. 523 prasību apliecināt miruša cilvēka ķermeņa ievešanu valstī ar parakstu un zīmogu kravas pavadzīmē, tiek mazināti šķēršļi miruša cilvēka ķermeņa ievešanai valstī, jo miruša cilvēka ķermenis tiek transportēts (gan ievests Latvijā, gan izvests no Latvijas) pāri Latvijas Republikas robežai parastā kārtībā kā kravas sūtījums, kā arī tiek ievērotas *Līgumā par līķu transportēšanu* noteiktās prasības. Noteikumos Nr. 523 noteiktais attiecas gan uz miruša cilvēka ķermeņa ievešanu/izvešanu no/uz citām ES valstīm (robežšķērsošanas vietas uz Latvijas Republikas iekšējām robežām), gan uz/no – trešajām valstīm (robežšķērsošanas vietas uz Latvijas Republikas ārējām robežām), neveidojot atšķirīgas prasības kravas robežšķērsošanai uz Latvijas Republikas iekšējām robežām vai ārējām robežām.  Noteikumu projekta **mērķis** ir svītrot no noteikumiem Nr. 523 PVD neraksturīgu uzdevumu, kas neatbilst PVD darbības mērķim un funkcijām. Ņemot vērā iepriekš aprakstīto situāciju, ka miruša cilvēka ķermeņa transportēšanas kontrole nav PVD kompetencē, kā arī to, ka miruša cilvēka transportēšana nav saistīta ar infekcijas slimību izplatīšanās risku, ir paredzēts atcelt prasību PVD amatpersonai apliecināt miruša cilvēka ķermeņa ievešanu valstī.  Identificēto problēmu nav iespējams atrisināt ar citiem līdzekļiem. Noteikumu projekts atrisinās identificēto problēmu un novērsīs tiesiskā regulējuma neprecizitāti. |
| 3. | Projekta izstrādē iesaistītās institūcijas | Zemkopības ministrija, Slimību profilakses un kontroles centrs, Veselības inspekcija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz subjektiem (fiziskām un juridiskām personām), kuriem ir saistoša attiecīgo prasību ievērošana, un kuri ieved valstī miruša cilvēka ķermeni.  Veselības ministrijas rīcībā nav informācijas, cik mirušie tiek ievesti valstī. Tādējādi Veselības ministrija var norādīt tikai, cik mirušie oficiāli tiek izvesti no valsts, saņemot Veselības inspekcijas izsniegto atļauju miruša cilvēka ķermeņa pārvadāšanai/pārapbedīšanai: 2015. gadā Veselības inspekcija ir izsniegusi 94 šādas atļaujas, savukārt 2016. gadā – 142 atļaujas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam tiešā veidā nav ietekmes uz tautsaimniecību, uzņēmējdarbības vidi vai Nacionālā attīstības plāna rādītājiem.  Projekta tiesiskais regulējums nemaina tiesību subjektu līdzšinējās tiesības un pienākumus, kā arī veicamās darbības, jo administratīvā atbildība tiek noteikta saistībā ar citos speciālajos normatīvajos aktos noteikto pienākumu neizpildi.  Administratīvais slogs noteikumu projektā paredzētajā regulējumā tiek samazināts PVD. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Nav |
| 3. | Cita informācija | Ar Ministru kabineta 1995. gada 6. decembra rīkojumu Nr. 744 "Par Latvijas Republikas pievienošanos 1973. gada 26. oktobra Eiropas padomes līgumam par līķu transportēšanu un tā pielikumam" Latvija pievienojās Eiropas Padomes 1973. gada 26. oktobra *Līgumam par līķu transportēšanu*.  Noteikumu projekta grozījums neskar tās tiesību akta normas, kurām ir jāatbilst *Līgumam par līķu transportēšanu*. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Veselības ministrijas tīmekļa vietnē tika izvietota informācija, ka 2017. gada 17. oktobrī plkst. 14.00 ir plānota sabiedriskā apspriede par noteikumu projektu.  Pieteikumi dalībai sabiedriskajā apspriedē netika saņemti. |
| 2. | Sabiedrības līdzdalība projekta izstrādē | Eiropas Apbedītāju Asociācijasavā 2017. gada 10. novembra vēstulē Nr. 10-11/2017 (atzinums) uzskata, ka nav atbalstāms tiesību akta projekts VSS-1141, ar kuru paredzēts izdarīt grozījumus noteikumos Nr. 523, svītrojot noteikumu 2. punkta trešo teikumu, jo rezultātā PVD pārstās pildīt no Sanitārās robežinspekcijas pārņemtās funkcijas, kā arī pēc grozījumu pieņemšanas noteikumu Nr. 523 2. punktā noteiktās funkcijas saistībā ar miruša cilvēka ķermeņa pārvadāšanas atļaujas vai izziņas par nāves cēloni izskatīšanu un apliecināšanu mirušā cilvēka ķermeņa ievešanai valstī vairs neveiks neviena institūcija. Eiropas Apbedītāju Asociācijas ieskatā pašlaik nav tiesiska un objektīva pamata, kā arī nepieciešamības svītrot no Noteikumu Nr. 523 2. punkta PVD, kas ir Sanitārās robežinspekcijas funkcijas pārņēmējs, turklāt nav racionāla pamata atteikties no funkcijas. Papildus tam Eiropas Apbedītāju Asociācija uzskata, ka būtu lietderīgi un praktiski izvērtēt jautājumu nevis par PVD funkcijas izslēgšanu, bet tās deleģēšanu citai institūcijai, piemēram, Veselības inspekcijai.  Patērētāju tiesību aizsardzības centrs savā 2017. gada 2. novembra elektroniskā pasta vēstulē izteica bažas, vai līdz ar konkrētās funkcijas atņemšanu PVD nerodas situācija, ka nav atbildīgās uzraudzības iestādes, kas pēc miruša cilvēka ķermeņa pārvadāšanas atļaujas vai izziņas par nāves cēloni izskatīšanas apliecina mirušā cilvēka ķermeņa ievešanu valstī ar parakstu un zīmogu kravas pavadzīmē un rezultātā nerodas situācija, ka nav atbildīgo, kas apliecina miruša cilvēka ķermeņa ievešanu valstī. Līdz ar to arī nebūs iespējams pārliecināties, kas ir noticis ar mirušā ķermeni, ja tas, piemēram, ir nodots apbedīšanas birojam. |
| 3. | Sabiedrības līdzdalības rezultāti | Eiropas Apbedītāju Asociācijas iebildums nav ņemts vērā, jo Eiropas Padomes 1973. gada 26. oktobra *Līguma par līķu transportēšanu* mērķis ir nevis radīt papildu kontroles mehānismu miruša cilvēka ķermeņa pārvadāšanai, bet maksimāli mazināt formalitātes un paātrināt miruša cilvēka ķermeņa pārvietošanu pāri robežām. *Līguma par līķu transportēšanu* preambulā ir norāde uz nepieciešamību vienkāršot formalitātes, kas attiecas uz līķu starptautisko transportēšanu, un, ka līķu transportēšana nerada briesmas veselībai, pat, ja nāves cēlonis bijis lipīga slimība. Vairāk nekā 10 gadu laikā nav reģistrēti infekcijas slimību gadījumi, kas būtu saistīti ar miruša cilvēka ķermeņa transportēšanu, tai skaitā bīstamu infekcijas slimību uzliesmojumu laikā. Lielākā daļa infekcijas slimību ierosinātāju nav dzīvotspējīgi miruša cilvēka ķermenī.  Ņemot vērā minēto, arī Latvijā ir jāvadās pēc minētajiem nosacījumiem. No 2009. gada noteikumi paredz, ka PVD amatpersona apliecina miruša cilvēka ķermeņa ievešanu valstī ar parakstu un zīmogu kravas pavadzīmē. Tomēr reāli šajā laikā miruša cilvēka ķermeņa pārvadāšanas kontrole nav notikusi, tajā pat laikā arī šajā laika periodā nav identificēts nekāds apdraudējums Latvijas iedzīvotāju veselībai.  Noteikumu Nr. 523 2. punktā noteiktais (PVD amatpersonas apliecina mirušā cilvēka ķermeņa ievešanu valstī ar parakstu un zīmogu kravas pavadzīmē) nerisina jautājumus, kas saistīti ar miruša cilvēka ķermeņa izvešanu no Latvijas teritorijas. Šādu jautājumu risināšana nav saistīta ar Epidemioloģiskās drošības likuma kompetenci.  Veselības ministrija uzskata, ka Eiropas Apbedītāju Asociācijas priekšlikums, nosakot to, ka Veselības inspekcija apliecinās miruša cilvēka ķermeņa ievešanu valstī ar parakstu un zīmogu kravas pavadzīmē, joprojām netiks nodrošināta miruša cilvēka ķermeņa izsekojamība Latvijas teritorijā, jo arī pašreiz PVD amatpersonas neatrodas robežšķērsošanas vietās uz valsts iekšējām robežām, kā arī nedz *Līgums par līķu transportēšanu*, nedz noteikumi Nr. 523 neparedz nekādu valstī ievesto līķu uzskaiti robežšķērsošanas vietās. Vienlaikus tiks radīts liels papildu administratīvais slogs miruša cilvēka ķermeņa pārvadātājiem, jo Veselības inspekcija nevar nodrošināt pārstāvju klātbūtni visās robežšķērsošanas vietās 24 stundas diennaktī 7 dienas nedēļā. Tas nozīmē, ka miruša cilvēka ķermenis ilgāku laiku tiks aizturēts robežšķērsošanas vietā, līdz ieradīsies Veselības inspekcijas pārstāvis, kas ir nepieļaujami saskaņā ar *Līgumu par līķu transportēšanu*. Tāpat arī šādas papildus funkcijas uzdošana Veselības inspekcijai radīs tai milzīgu papildu slogu, jo būs jānodrošina speciālistu dežūras un izbraukumi uz visām robežšķērsošanas vietām tikai lai pārliecinātos par pārvadāšanas atļaujas vai izziņas par nāves cēloni esamību. Tajā pat laikā reāls ieguvums sabiedrībai, uzliekot šādu papildu administratīvo slogu, netiks nodrošināts.  Izpētot miruša cilvēka ķermeņa pārvadāšanas procedūru Igaunijā un Lietuvā, Veselības ministrija ir secinājusi, ka šajās valstīs miruša cilvēka ķermeņa pārvadāšanas kontroli vispārīgā kārtībā veic muitas pārstāvji. Veselības ministrija uzskata, ka arī Latvijā uz šāda veida kravas sūtījuma pārvešanu pāri robežai attiecas vispārējās muitas un robežšķērsošanas prasības, kas jau ir noteiktas citos normatīvajos aktos, un kuras veic attiecīgās kompetentās iestādes.  Attiecībā uz Patērētāju tiesību aizsardzības centra izteikto bažu, ka nebūs iespējams pārliecināties, kas ir noticis ar mirušā ķermeni, ja tas, piemēram, ir nodots apbedīšanas birojam, Veselības ministrija norāda, ka arī pašreiz nav iespējams pārliecināties, pie kāda apbedītāja nonāk miruša cilvēka ķermenis pēc ievešanas valstī, bet tas arī nav noteikumu Nr. 523 mērķis. Noteikumi Nr. 523 ir izdoti uz Epidemioloģiskās drošības likuma pamata, savukārt likumdošanas izstrāde apbedīšanas pakalpojumu sniegšanas jomā neatbilst Veselības ministrijas kompetencei. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas; PVD uzdevumu apjoms mazinās. |
| 3. | Cita informācija | Nav |

Anotācijas III un IV sadaļa – projekts šīs jomas neskar.

Ministru prezidents,

veselības ministra pienākumu izpildītājs Māris Kučinskis

Vīza: Valsts sekretārs Aivars Lapiņš

Liepiņa 67876080

Inga.Liepina@vm.gov.lv

1. Explanatory Report to the Agreement on the Transfer of Corpses; Strasbourg, 26.X.1973; European Treaty Series - No. 80 [↑](#footnote-ref-2)
2. International Transport of Human Remains; November 1, 2016 [↑](#footnote-ref-3)
3. https://www.icao.int/Search/pages/results.aspx?k=human%20remains [↑](#footnote-ref-4)